Diari Oficial de la Generalitat Valenciana


Sumari del DOGV 6149, del 20-11-2009 (2009/13519)

ORDRE de 13 de novembre de 2009, de la Conselleria d'Economia, Hisenda i Ocupació, per la qual es convoca i es regula la concessió de subvencions públiques extraordinàries destinades al foment de l'ocupació protegida per a persones amb discapacitat en centres especials d'Ocupació per a l'exercici 2009.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6149

Data del DOGV
:   20-11-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/13734


Data del document
:   13-11-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * suport econòmic
    * discapacitat
    * ajuda pública
    * societat sense fins de lucre
    * creació d'ocupació
    * professió independent
    * manteniment de l'ocupació
    * empresa privada
    * ajuda a l'ocupació
    * inserció professional
    * ocupador

ORDRE de 13 de novembre de 2009, de la Conselleria d'Economia, Hisenda i Ocupació, per la qual es convoca i es regula la concessió de subvencions públiques extraordinàries destinades al foment de l'ocupació protegida per a persones amb discapacitat en centres especials d'Ocupació per a l'exercici 2009. [2009/13325]  
Per a la gestió de les ajudes als centres especials d'Ocupació corresponents a l'exercici 2009, la Generalitat va publicar l'Ordre de 30 de desembre de 2008, de la Conselleria d'Economia, Hisenda i Ocupació, per la qual es convoca i es regula la concessió de subvencions públiques destinades al foment de l'ocupació protegida per a persones amb discapacitat en centres especials d'Ocupació i enclavaments laborals per a l'exercici 2009 (DOCV del 30.01.2009), en el text del qual s'arrepleguen, tant les esmentades ajudes del Ministeri de Treball i Immigració, com altres ajudes autonòmiques.   
Posteriorment, l'Ordre de 27 de febrer de 2009, de la Conselleria d'Economia, Hisenda i Ocupació, va publicar les línies pressupostàries i es van determinar els crèdits màxims que han de finançar les ajudes i subvencions en matèria d'ocupació i formació gestionades pel SERVEF per a l'exercici 2009 (DOCV del 5.3.2009), publicant en l'apartat sis del seu annex I, un crèdit per un import màxim de 28.475.866'00 € per a les ajudes destinades als programes de Creació d'Ocupació Estable, Manteniment de Llocs de Treball i Unitats de Suport a l'Activitat Professional, tot això en centres especials d'Ocupació.  
No obstant això, en el moment actual, i atesa la difícil situació per la qual travessa la nostra economia i el nostre mercat de treball, el Ministeri de Treball i Immigració ha decidit intensificar el suport dels poders públics als centres d'ocupació protegit, publicant l'Ordre TIN/2533/2009, de 18 de setembre, per la qual es distribuïxen territorialment per a l'exercici econòmic de 2009, per a la seua gestió per les comunitats autònomes amb competències assumides, subvencions per als programes d'inserció laboral de persones amb discapacitat i per a la promoció de l'ocupació autònoma, cooperatives i societats laborals, finançades a càrrec dels Pressupostos Generals de l'Estat, incloent en l'apartat 2 del seu annex únic, un crèdit extraordinari per a la integració laboral de les persones amb discapacitat en centres especials d'Ocupació, incloent-hi les unitats de suport per a l'ajust personal i social, d'acord amb les bases establides en l'Ordre del Ministeri de Treball i Assumptes Socials de 16 d'octubre de 1998 abans citada i amb el Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels centres especials d'Ocupació.  
A la vista del crèdit extraordinari publicat pel Ministeri de Treball i Immigració, així com de la destinació prevista d'este, la Generalitat publica la present Ordre de convocatòria d'ajudes per a tres dels programes regulats en les dites bases estatals, com ara, l'ajuda per a la creació d'ocupació estable i dins de les ajudes per al manteniment de llocs de treball en Centres Especials d'Ocupació, l'ajuda salarial i l'ajuda per a assistència tècnica, regulades totes elles en l'esmentada Ordre del Ministeri de Treball i Assumptes Socials de 1998, corresponent, en el cas d'ajuda salarial, a aquells supòsits de contractacions de treballadors amb discapacitat amb una duració efectiva inferior a tres mesos, sempre que es tracte de contractacions efectuades durant l'exercici 2009, així com qualsevol altra contractació de treballadors amb discapacitat, sempre que no hagen resultat subvencionades en el present exercici, i per a l'ajuda per assistència tècnica, tant la diferència entre les ajudes concedides en el present exercici basant-se en els requisits i la convocatòria publicada per mitjà de l'Ordre de 30 de desembre de 2008 abans citada, i el gasto realment aprovat, com per a altres sol·licituds d'ajudes.  
La present convocatòria s'emmarca així mateix en els compromisos derivats de l'aprovació del «Pacte Valencià pel Creixement i l'Ocupació II 8144-7701 EDATSR II».  
Per tot això, fent ús de les atribucions conferides per l'article 28 de la Llei 5/1983, de 30 de desembre, del Consell i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
CAPÍTOL I  
Disposicions generals  
Article 1. Objecte i àmbit  
1. L'objecte de la present ordre és establir un programa d'ajudes extraordinàries destinades a promoure i facilitar la integració laboral de persones amb discapacitat en l'àmbit de la Comunitat Valenciana, a través dels centres especials d'Ocupació.  
2. El règim d'ajudes aplicable serà el determinat en els articles següents.  
3. Totes les accions subvencionables hauran de realitzar-se en el present exercici 2009, sense perjuí dels terminis de justificació previstos per a cada tipus d'ajudes.  
Article 2. Accions de suport   
1. Les ajudes previstes en la present ordre aniran destinades a:  
a) Projectes de creació d'ocupació estable, corresponents a contractacions indefinides o transformacions de contractes temporals en indefinits i gastos, subscrites les primeres i pagats els segons en l'exercici 2009, sempre que en els comptes anuals del Centre Especial d'Ocupació, corresponents a l'exercici 2008, no figuren pèrdues.  
b) Manteniment de llocs de treball.  
a) Ajuda salarial per a contractació de treballadors amb discapacitat amb una duració efectiva inferior a tres mesos, sempre que es tracte de contractacions efectuades durant l'exercici 2009 i abans del 15 de desembre, este inclusivament, així com qualsevol altra contractació de treballadors amb discapacitat realitzada durant l'any 2009, abans de la finalització del termini de presentació de sol·licituds a l'empara de la present Ordre, i manteniment de llocs de treball iniciats en exercicis anteriors, sempre que. no hagen resultat subvencionades en el present exercici.  
b) Ajuda per assistència tècnica, tant per a finançar la diferència entre el gasto aprovat i les ajudes concedides en el present exercici basant-se en els requisits i la convocatòria publicada per mitjà de l'Ordre de 30 de desembre de 2008, de la Conselleria d'Economia, Hisenda i Ocupació, per la qual s'establixen les bases i es convoquen les ajudes als centres especials d'Ocupació per a l'exercici 2009, com per a noves sol·licituds d'ajudes per a l'assistència tècnica que pogueren presentar-se, corresponents, bé per a servicis per al suport de les quals es va sol·licitar ajuda a l'empara de l'esmentada Ordre i que hagen sigut denegats per fora de termini o per falta d'esmena, així com per a altres servicis no sol·licitats fins a la data, sempre que el servici i el gasto siguen realitzats dins del present exercici 2009.  
2. Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per esta, per la normativa a què fa referència la disposició addicional quarta de la present ordre.   
Article 3. Beneficiaris de les ajudes  
Podran ser beneficiaris de les ajudes previstes en la present ordre els titulars dels centres especials d'Ocupació que complisquen els requisits següents:   
a) Estar qualificats i inscrits en el Registre de Centres Especials d'Ocupació de la Comunitat Valenciana, i l'activitat del qual es realitze en la dita Comunitat, sempre que reunisquen els requisits exigits en la present convocatòria.   
b) Estar inscrits com a entitats ocupadores en els règims de la Seguretat Social en què hi haja afiliació de treballadors per compte d'altre.  
c) Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social.  
En cap cas podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, sí bé no tenen personalitat jurídica, puguen realitzar les actuacions que donarien dret a les ajudes.  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en la present ordre les persones o entitats en què concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la seua normativa reguladora.  
Article 5. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta ordre, i d'acord amb el que establix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan concedent, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota aquella informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a dictar-se la proposta de resolució de concessió i de pagament, que es troba al corrent en el compliment de les seues obligacions tributàries i davant la Seguretat Social. La forma d'acreditació serà l'establida en la lletra b), punt 2, de l'article 6.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas.  
g) Conservar els documents justificatius de l'aplicació dels fons rebuts, inclosos els documents electrònics, en la mesura que puguen ser objecte de les actuacions de comprovació i control.  
h) El beneficiari estarà subjecte a les normes d'informació i publicitat recollit en l'article 18 de la Llei 38/2003, General de Subvencions, en relació amb l'article 31 del RD 887/2003, pel qual s'aprova el Reglament de la Llei 38/2003, i concretament, les entitats qualificades com a centres especials d'Ocupació, beneficiàries de qualsevol tipus d'ajuda regulada en la present Ordre, hauran de fer constar el seu caràcter de Centre Especial d'Ocupació qualificat pel Servici Valencià d'Ocupació i Formació, per mitjà del corresponent cartell indicador, tant en el domicili social com en tots i cada un dels centres de treball de la Comunitat Valenciana.   
i) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, Reglament de la Llei 38/2003.  
j) La presentació de sol·licituds a l'empara d'esta ordre suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de les contractacions subvencionades, així com perquè el SERVEF puga facilitar documentació dels CEE (Escriptures de constitució, comptes anuals i dades estrictament necessaris per a l'estudi de la viabilitat tècnica, econòmica i financera dels projectes presentats i dels propis centres especials d'Ocupació) a entitats col·laboradores d'este Organisme, a fi que es realitzen els oportuns estudis i s'emeten els corresponents informes que es consideren oportuns.  
k) Així mateix, la presentació de sol·licituds a l'empara d'esta ordre, suposa l'existència d'autorització expressa de tots els treballadors amb discapacitat al Centre Especial d'Ocupació en què treballen, per a la cessió de dades al SERVEF, relatius al tipus i grau de discapacitat.  
l) Aplicació de les obligacions establides en el Reial Decret 180/2003 de 14 de febrer referides a la realització d'auditoria de comptes en aquelles empreses i entitats que han rebut subvencions o ajudes en exercicis anteriors.  
m) La subcontractació de les activitats subvencionades en la present ordre, en cas que l'objecte d'estes ho permeta, es regirà per la regulació continguda en l'article 29 de la Llei 38/2003, de 17 de novembre, General de Subvencions, i podrà aconseguir la totalitat de les dites activitats, d'acord amb el que establix l'esmentat article.   
n) En el cas que l'abonament de la subvenció s'efectue per mitjà de pagaments anticipats, i sempre que el beneficiari siga una persona física o jurídica subjecta al dret privat, per a garantir la seua comptabilitat separada de la resta d'operacions de l'activitat del beneficiari de subvencions, dit beneficiari queda obligat a la identificació en compte comptable separat de tots els ingressos i gastos referits a operacions de l'afectació de la subvenció a la finalitat de la seua concessió.  
ñ) Els centres especials d'Ocupació, hauran de comunicar al SERVEF, en un termini no superior a 30 dies, qualsevol alteració o modificació que es produïsca en relació amb la qualificació com a Centre Especial d'Ocupació, com ara: titularitat, forma jurídica, activitats, domicili social, obertura de nous centres de treball, etc.  
CAPÍTOL II  
Procediment general per a la concessió de les ajudes  
Article 6. Presentació de sol·licituds i documentació  
1. Les sol·licituds per a l'obtenció de les ajudes regulades per la present ordre hauran de dirigir-se al SERVEF i es presentaran en model normalitzat en la Direcció General del SERVEF sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'acompanyar-se, a més de la documentació que per a cada una de les ajudes concretament s'establix en els corresponents articles d'esta ordre, de la documentació general següent, llevat que ja haja sigut presentada amb anterioritat en la convocatòria ordinària del present exercici:  
a) Documentació acreditativa i identificativa del sol·licitant, i, si és el cas, del seu representant legal, excepte en cas que sent un Centre Especial d'Ocupació, la documentació assenyalada ja estiguera en el SERVEF.  
b) La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar els corresponents certificats.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este cas, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de les quals haurà d'estendre's a la data d'atorgament de l'ajuda.  
c) Dades de domiciliació bancària, segons model facilitat a este efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què s'haurà de practicar l'ingrés, especificant en tot cas a què ajuda/s correspon/n.  
d) Declaració responsable subscrita pel representant legal que l'entitat beneficiària no està sotmesa en cap de les prohibicions per a obtindre la condició de beneficiària de subvencions i en concret de no trobar-se en el supòsit de l'article 13 - 2 -g) de la Llei 38/2003, de 17 de novembre, General de Subvencions.  
e) De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten, les quals hauran d'aportar-se junt amb la sol·licitud de subvenció.   
L'elecció entre les ofertes presentades, que haurà de presentar-se junt amb la sol·licitud, es realitzarà d'acord amb criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.  
f) Declaració responsable referida a les ajudes a càrrec d'un règim de mínimis rebuts per l'entitat durant els tres últims anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava, o, si és el cas, declaració responsable de no haver-ne rebut cap.  
3. En cas que els documents que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos, la identificació del procediment en què estiguen i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
4. Quan la sol·licitud no reunisca els requisits assenyalats en la present ordre o no acompanyen la documentació que d'acord amb esta resulte exigible, de conformitat amb el que establix l'article 71 de la Llei 30/1992 de 26 de novembre de 1999, modificat per la Llei 4/1999 de 13 de gener de Règim Jurídic de les Administracions Públiques i del Procediment Administratiu Comú, es requerirà a l'interessat perquè en el termini de cinc dies hàbils per raons d'urgència, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució expressa i la seua notificació en els termes que preveu l'article 42 de l'esmentada Llei.  
5. La formulació de la sol·licitud per part de l'interessat per a accedir als beneficis de la present orde, suposa l'acceptació de la subvenció per part del sol·licitant de la mateixa, així com de les obligacions que d'ella es deriven, sense perjuí dels drets al desistiment i a la renúncia que els interessats puguen exercitar.  
6. La tramitació i l'aprovació de l'ajuda d'assistència tècnica per a manteniments de llocs de treball regulada en el capítol IV, consistent en la diferència entre el gasto aprovat i les ajudes concedides en el present exercici basant-se en els requisits i convocatòria publicada per mitjà de l'Ordre de 30 de desembre de 2008, de la Conselleria d'Economia, Hisenda i Ocupació, per la que s'establixen les bases i es convoquen les ajudes als centres especials d'Ocupació per a l'exercici 2009, amb la prèvia presentació de sol·licitud i declaració de minimis, a la vista de la documentació aportada en l'expedient tramitat basant-se en la dita convocatòria.  
Article 7. Procediment i criteris per a la concessió de les ajudes  
1. Procediment de concessió de subvencions regulades en la present ordre: procediment de concessió directa d'acord amb el que establix el Reial Decret 357/2006, de 24 de març, en relació amb l'article 28 de la Llei 38/2003, General de Subvencions.  
2. Criteris per a la concessió de les ajudes: les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada del SERVEF, sempre que es complisquen els requisits exigits i s'acompanye la totalitat de la documentació exigida per a cada tipus d'ajuda.  
Article 8. Tramitació, resolució i recursos  
1. L'òrgan administratiu instructor, entenent per tal a la Direcció General d'Ocupació i Inserció Laboral, podrà demanar del sol·licitant l'aportació addicional d'altres documents o dades aclaridores que consideren necessaris per a resoldre sobre la sol·licitud presentada.  
2. La competència per a conéixer i resoldre sobre les sol·licituds formulades correspon al director general del SERVEF que delega en el director general d'Ocupació i Inserció Laboral la concessió i denegació de les ajudes Salarial i Assistència Tècnica destinats al manteniment de llocs de treball per a treballadors amb discapacitat en centres especials d'Ocupació.  
3. El termini màxim per a resoldre i notificar la resolució procedent finalitzarà el 31 de desembre del present exercici.  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'esta, amb notificació als interessats en els termes que preveu l'article 58 de la Llei 30/1992, abans esmentada.  
6. Les resolucions dictades a l'empara de la present convocatòria posen fi a la via administrativa, i contra estes, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua notificació, en els termes que preveu l'article 44 de la Llei 29/1998.   
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa es menciona en el punt 5 d'este article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa-Administrativa; i sense perjuí del que disposen els articles 116 i 117, abans mencionats.  
Article 9. Resolució d'incidències  
1 El director general d'ocupació i inserció laboral, per delegació del director general del SERVEF, serà el competent per a resoldre les incidències que es produïsquen després de la seua concessió com a pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'estes a què es referix l'article 10, podrà donar lloc a la modificació de la resolució de concessió.  
Article 10. Concurrència d'ajudes i subvencions  
L'import de les subvencions regulades en la present ordre en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions Públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar el beneficiari, excepte límits més estrictes que puguen establir-se per a cada programa concret.   
Article 11. Control de les ajudes  
1. Correspondrà al director general d'Ocupació i Inserció laboral, per delegació del director general del SERVEF, dur a terme la funció de control de les subvencions concedides, així com l'avaluació i el seguiment del present programa, per a la qual cosa implantarà tots aquells mecanismes que considere oportuns.  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i a tots els procediments que establisquen per a garantir el compliment de la present ordre.  
Article 12. Justificació del pagament de les inversions o gastos efectuats i liquidació de les ajudes  
1. Amb caràcter general, els gastos consistents en salaris dels treballadors i les inversions o gastos efectuats pels beneficiaris objecte de subvenció, hauran d'acreditar-se per mitjà de transferència bancària. En l'Ajuda d'Assistència Tècnica per a manteniment de llocs de treball regulada en el capítol IV, consistent en l'abonament de la diferència entre l'ajuda concedida i el gasto aprovat basant-se en l'Orde de 30 de gener de 2009, de convocatòria d'ajudes per al 2009, s'acceptarà la documentació aportada basant-se en la dita Ordre.  
2. La justificació per mitjà de transferència bancària requerirà la presentació de justificant bancari acreditatiu del període a què fa referència el càrrec, càrrec a compte dels imports i treballadors en cas de salaris i del període, imports i Centre Especial d'Ocupació, en el cas d'altres gastos.  
3. Una vegada dictada la resolució de concessió, es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'esta ordre, i sempre que s'acredite en l'expedient que el sol·licitant es troba al corrent en les obligacions tributàries i davant de la Seguretat Social a la data de cada un dels pagaments.  
Article 13. Reintegrament de les ajudes concedides i Procediment de Reintegrament  
1. Reintegrament de les ajudes concedides:  
1r. La declaració judicial o administrativa de nul·litat o anul·lació, d'acord al procediment i causes establides en l'article 36 de la Llei 38/2003, General de Subvencions, portarà amb si l'obligació de tornar les quantitats percebudes.  
2n. També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en els apartats 1 i 3 de l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, inclòs el reintegrament per l'incompliment de les obligacions, tant generals com específiques imposades als beneficiaris en la present Ordre, i concretament, l'obligació imposada en l'apartat o) de l'article 5 relativa a la comunicació prèvia de qualsevol canvi produït respecte a la qualificació del projecte empresarial.  
2. Procediment de Reintegrament  
El procediment de reintegrament se substanciarà d'acord amb el que establix el capítol II del títol II de Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
CAPÍTOL III  
Projectes de creació d'ocupació estable  
Article 14. Objecte de l'ajuda i accions de suport  
Les ajudes recollides en el present capítol tenen com a finalitat recolzar projectes generadors d'ocupació de caràcter estable per a persones amb discapacitat en els centres especials d'Ocupació, a través de la creació de nous llocs de treball estables o la transformació de contractes temporals en indefinits en a l'any de la convocatòria de l'ajuda, sempre que el beneficiari justifique adequadament la inversió que implica el projecte per a alguna o algunes de les accions següents:  
a) Per a l'assistència tècnica, que podrà consistir en alguna de les modalitats següents:  
- Estudis de viabilitat, organització, comercialització, diagnosi i altres de naturalesa anàloga.  
- Auditories i informes econòmics.  
- Assessorament en les diferents àrees de gestió empresarial.  
L'import de la subvenció per a la dita assistència tècnica no podrà superar el 50% del cost del servici prestat.  
b) Per a la inversió fixa en projectes d'interés social, entenent per inversió subvencionable qualsevol immobilitzat (excloent les bestretes), d'acord amb el pla general comptable.  
En tot cas, els béns subvencionables, a excepció dels immobles, no podran ser béns usats.  
Article 15. Quantia de les ajudes  
1. Les subvencions anteriors recollides en l'article 15, seran en el seu conjunt de fins a 12.021 euros per lloc de treball creat amb caràcter estable i a jornada completa, si el Centre Especial d'Ocupació supera el 90% de treballadors amb discapacitat respecte del total de la plantilla en el moment de presentació de la sol·licitud i de fins a 9.016 euros si el nombre de treballadors amb discapacitat del Centre Especial d'Ocupació està comprés entre el 70% i el 90% respecte del total de la plantilla en el moment de presentació de la sol·licitud.  
2. En el cas de contractacions indefinides a temps parcial, els imports abans assenyalats seran proporcionals a la duració de la jornada estipulada en el contracte.  
3. A fi de determinar el percentatge de treballadors amb discapacitat, no es computarà el personal no discapacitat dedicat a la prestació de servicis d'ajust personal i social, així com el que preste servicis en aquelles activitats o llocs de treball específics que, per la seua mateixa naturalesa o complexitat, no puguen ser exercits per persones discapacitades.  
S'entendrà per servicis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del Centre Especial d'Ocupació una major rehabilitació personal i millor adaptació de la seua relació social.  
Article 16. Requisits específics  
a) Que els llocs de treball la creació dels quals se subvencione siguen coberts per persones discapacitades i suposen la creació d'ocupació estable. Quan es tracte de centres especials d'Ocupació qualificats almenys 3 anys abans de la data de presentació de la sol·licitud d'esta ajuda, es deurà acreditar que els llocs per als quals se sol·licita l'ajuda suposen un increment de plantilla de llocs estables respecte a l'existent tres anys abans a la data de sol·licitud de l'ajuda.  
b) L'assistència tècnica es prestarà per empreses o persones físiques especialitzades i que reunisquen garanties de solvència professional.  
L'assistència tècnica no podrà prestar-se pels socis, associats, o persones directament relacionades amb l'entitat beneficiària.  
c) Que de la documentació econòmica corresponent a l'exercici 2008, es desprenga que el dit exercici va finalitzar sense pèrdues.  
Article 17. Obligacions dels beneficiaris  
Són obligacions dels beneficiaris de les ajudes previstes en el present capítol:  
a) Acreditar la creació o ampliació de llocs de caràcter estable en els centres especials d'Ocupació, que hauran de mantindre's, des del moment de la contractació indefinida, com a mínim un termini de tres anys, o dos si es tracta d'una PIME.  
S'entendrà que es complix amb l'obligació de manteniment dels llocs quan en el termini indicat, no disminuïsca el nombre total d'ocupacions estables existent després de la creació dels llocs subvencionats.  
b) En el cas de produir-se alguna baixa en els llocs de treball indicats en la lletra anterior, el Centre Especial d'Ocupació disposa d'un mes de termini per a substituir el dit lloc en les mateixes condicions que tenia el treballador substituït, i haurà de comunicar la dita situació al SERVEF en un termini no superior a 15   
En el cas que les vacants no siguen cobertes, i sempre que dita vacant siga produïda per un acomiadament declarat improcedent, l'entitat beneficiària estarà obligada a reintegrar la subvenció percebuda en la seua totalitat. En el supòsit de cessament per qualsevol altra causa no imputable a l'empresa, el reintegrament en el cas de vacants no cobertes serà proporcional al temps que quede per al compliment dels tres anys, o dos si es tracta d'una PIME.  
c) Quan les inversions corresponguen a equipament (maquinària, utillatge, vehicles de transport), haurà de coincidir amb les mateixes accions pressupostades en la memòria inicial presentada.  
d) Els béns adquirits per mitjà de subvenció hauran de figurar a nom de l'entitat beneficiària i destinats a la finalitat concreta per a la qual es concedisca la subvenció durant un període de cinc anys des de la data de la concessió de la subvenció, en el cas de béns immobles, i de 2 anys en la resta dels béns, i seran utilitzats d'acord amb la finalitat específica per a la qual es va sol·licitar l'ajuda. Qualsevol modificació en la situació jurídica dels mencionats béns necessita l'autorització expressa del SERVEF.  
e) Respecte dels béns immobles corresponents a adquisicions o construccions finançades per mitjà de subvenció, en l'escriptura de compravenda haurà de constar la quantitat en què ha participat el SERVEF, així com que dit bé està afecte al fi concret per al qual es va concedir la subvenció durant un període mínim de cinc anys, devent dits extremems ser objecte d'inscripció en el registre públic corresponent.  
f) Els béns immobles subvencionats seran assegurats pel seu valor contra el risc d'incendis durant cinc anys.  
g) D'acord amb l'obligació de donar publicitat al caràcter públic del finançament, arreplegat en l'article 5, apartat h) de la present Ordre, les inversions en immobilitzat consistents en adquisició de vehicles hauran de fer constar el seu caràcter de «Centre Especial d'Ocupació» «qualificat pel Servici Valencià d'Ocupació i Formació», en els propis vehicles, siga quina siga l'aportació del SERVEF a l'adquisició d'estos.  
Article 18. Documentació, termini i resolució  
1. A més de la documentació general establida en l'article 6 de la present Ordre, a la sol·licitud haurà d'acompanyar-se:   
a) Memòria explicativa del projecte, firmada pel representant legal del CEE, especificant l'objecte de la inversió així com la seua vinculació amb l'activitat del Centre Especial d'Ocupació, fent referència a l'evolució de la plantilla actual i la prevista en els dos exercicis següents, amb desglossament de treballadors, indicant el núm. de treballadors a contractar fixos, si es tracta de contractació fixa inicial o transformació de contractes temporals en indefinits, quantia de l'ajuda sol·licitada i forma de pagament de la inversió, segons model normalitzat.  
b) Comptes presentats en el registre corresponent, o en el cas d'associacions, comptes aprovats per l'òrgan directiu, relatives a l'exercici 2008, així com, si és el cas, Impost de Societats, de les quals es desprenga que el dit exercici va finalitzar sense pèrdues.  
c) Factures proforma o pressupostos de les inversions a realitzar, d'acord amb el que establix l'article 6-2-e) de la present Ordre, junt amb relació d'estos en model normalitzat i, si és el cas, projecte tècnic.  
d) TC1 i TC2 de gener de 2006 i d'agost de 2009.  
e) Relació de treballadors amb discapacitat contractats i del personal d'ajust personal i social que tinga el centre, i d'aquells treballadors sense discapacitat que realitzen servicis o ocupen llocs que, per la seua especificitat, no poden ser realitzats o ocupats pel personal discapacitat en el moment del lliurament de l'ajuda, en model normalitzat  
f) Si és el cas, qualsevol altra documentació addicional que siga requerida pel Servici Valencià d'Ocupació i Formació  
2. En el cas de contractes o transformacions de contractes temporals en indefinits, així com factures, subscrits els primers i pagades les segones amb anterioritat a la publicació de la present Ordre, hauran d'aportar a més:  
a) Original del/els contracte/s de treball indefinit o conversió/és de contractes temporals que donen lloc a l'ajuda, realitzats a persones amb discapacitat, degudament registrats pel SERVEF o còpia del contracte firmat per les parts junt amb el justificant de la comunicació telemàtica al SERVEF, document d'alta o part de variació de dades de la Seguretat Socials i certificats de minusvalidesa, si és el cas.   
b) A més si es tracta de treballadors l'activitat dels quals en el corresponent Centre Especial d'Ocupació s'inicie en el present exercici, haurà de presentar-se acreditació de la inscripció del treballador com a desocupat, demandant d'ocupació, en el centre SERVEF corresponent.  
c) Informe d'adequació al lloc respecte a cada treballador, emés pels equips multiprofessionals de valoració, tant per a contractes subscrits inicialment en el present exercici com a revisions bianuals, d'acord amb allò que s'ha establit pel Reial Decret 1368/1985, de 17 de juliol, del Ministeri de Treball i Seguretat Social, que regula la relació laboral de caràcter especial de què treballen en Centres Especialitzats d'Ocupació (BOE Núm. 189, de 8 d'agost de 1985). Si no tenen l'esmentat Informe, s'haurà de presentar la sol·licitud realitzada a l'equip multiprofessional de valoració perquè es duga a terme la revisió periòdica abans mencionada així com Descripció i Anàlisi del Lloc de Treball.   
d) Una relació classificada dels gastos i inversions de l'activitat, amb identificació del creditor i del document, el seu import, data d'emissió i, si és el cas, data de pagament.  
e) Factures o documents de valor probatori equivalent en el tràfic mercantil o amb eficàcia administrativa junt amb relació en model normalitzat, i la documentació acreditativa del pagament, d'acord amb el que establix l'article 12 de la present ordre. En ambdós casos, el gasto ha d'haver-se efectuat dins de l'exercici 2009.  
f) Certificat de taxador independent degudament acreditat i inscrit en el corresponent registre oficial, en cas d'adquisició de béns immobles.  
g) Una relació detallada d'altres ingressos o subvencions que hagen finançat l'activitat subvencionada amb indicació d'import i la seua procedència.  
h) En el cas que l'ajuda es destine a l'assistència tècnica consistent en estudis de viabilitat, organització, comercialització, diagnosi i altres de naturalesa anàloga, així com auditories i informes econòmics, pagats amb anterioritat a la publicació de la present Ordre, hauran de presentar còpia d'estos.  
3. El termini per a presentar les sol·licituds per a l'obtenció de les ajudes regulades en este capítol serà de deu dies hàbils a comptar de l'endemà a la publicació de la present orde en el Diari Oficial de la Comunitat.  
Article 19. Justificació i pagament  
1. Les ajudes per a la creació de llocs de treball de naturalesa estable es justificaran en el termini que determine la resolució de concessió, i en tot cas, el termini màxim de presentació dels justificants serà el dia 1 de març del 2010, este inclusivament, i es lliurarà amb la presentació prèvia de la documentació requerida en l'apartat 2 de l'article 18, si no ha sigue aportada amb anterioritat.  
2. Correspon al director general d'Ocupació i Inserció Laboral, per delegació del director general del SERVEF, el reconeixement de l'obligació i la proposta de pagament de la subvenció.   
CAPÍTOL IV  
Manteniment de llocs de treball  
Article 20 Accions de suport  
A fi de facilitar el manteniment dels llocs de treball, els centres especials d'Ocupació podran accedir a les ajudes següents:  
1. Subvenció del cost salarial corresponent als llocs de treball ocupats per persona discapacitada que realitze una jornada de treball completa i estiga donat d'alta en la Seguretat Social, consistent en el 50% del salari mínim interprofessional vigent l'any 2009.  
En el cas de treball a temps parcial, la subvenció experimentarà una reducció proporcional a la jornada laboral realitzada.  
Quan un treballador/a es trobe en situació d'incapacitat temporal (IT), l'import de la subvenció salarial es referirà exclusivament als dies el pagament dels quals vaja a càrrec obligatòriament del Centre Especial d'Ocupació, de conformitat amb el que dispose la normativa de la Seguretat Social.  
Les ajudes aniran destinades a subvencionar la contractació de treballadors amb discapacitat amb una duració efectiva inferior a tres mesos, sempre que es tracte de contractacions efectuades durant l'exercici 2009 i abans del 15 de desembre, este inclusivament, així com qualsevol altra contractació de treballadors amb discapacitat realitzada durant l'any 2009, abans de la finalització del termini de presentació de sol·licituds a l'empara de la present Ordre, sempre que no haja resultat subvencionada en el present exercici.  
2. Subvencions per assistència tècnica -gastos d'administració- destinades a:  
a) Estudis de viabilitat, organització, comercialització, diagnosi i altres de naturalesa anàloga.   
b) Auditories i informes econòmics.   
c) Assessorament en les diverses àrees de gestió empresarial.   
Este programa contempla dos línies d'actuació:  
a) Subvenció per a finançar la diferència entre el gasto aprovat i les ajudes concedides en el present exercici basant-se en els requisits i convocatòria publicada per mitjà de l'Ordre de 30 de desembre de 2008, de la Conselleria d'Economia, Hisenda i Ocupació, per la qual s'establixen les bases i es convoquen les ajudes als centres especials d'Ocupació per a l'exercici 2009.  
b) Subvenció per a finançar noves sol·licituds d'ajudes per a l'assistència tècnica que pogueren presentar-se, corresponents, bé a servicis per al suport dels quals es va sol·licitar ajuda a l'empara de l'esmentada Ordre de 30 de desembre de 2008 i que hagen sigut denegats per estar fora de termini o per falta d'esmena, així com per a altres servicis no sol·licitats fins a la data.   
L'assistència tècnica haurà de ser prestada per empreses o persones físiques especialitzades i que reunisquen garanties de solvència professional, sempre que no siguen socis, associats, o persones directament relacionades amb l'entitat beneficiària  
Article 21. Documentació, termini i resolució  
1. Documentació  
A més de la documentació general que establix l'article 6, haurà d'acompanyar-se, en cada cas, la següent:  
A. costos salarials:  
a) Amb caràcter general haurà d'aportar-se:  
1. En imprés normalitzat, relació nominativa, ordenada alfabèticament per cognoms, del personal amb discapacitat per als llocs de treball del qual se sol·licita l'ajuda  
2. Nòmines i justificants de transferències bancàries de gener, febrer, març, abril, maig, juny, extra, juliol, agost, setembre i octubre i TC1 i TC2 d'agost, dels treballadors per als quals se sol·licita subvenció, juntament amb la relació mensual dels treballadors amb discapacitat d'alta, mecanitzat a través de l'aplicació informàtica SIDEC   
3. Per als treballadors l'activitat del qual en el corresponent Centre Especial d'Ocupació s'inicie en el present exercici:  
3.1. Certificats de minusvalidesa o acreditació de la condició de treballador amb discapacitat d'acord amb el que establix la disposició addicional tercera de la present ordre  
3.2. Juntament amb la corresponent sol·licitud en model normalitzat, còpia del/els contracte/s de treball o conversió/s de contractes temporals que donen lloc a l'ajuda, realitzats a persones discapacitades, comunicades com cal al Centre SERVEF i els parts d'alta en la Seguretat Social.  
En el cas de transformacions de contractes temporals, hauran d'aportar-se la conversió del contracte i el comunicat de variació de dades en la Seguretat Social.  
3.3. Acreditació de la inscripció del treballador com a desocupat demandant d'ocupació en el centre SERVEF corresponent.  
3.4. Informe d'adequació al lloc respecte a cada treballador, emés pels equips multiprofesionales de valoració, tant per a contractes subscrits inicialment en el present exercici com a revisions bianuals, d'acord amb allò que s'ha establit pel Reial Decret 1368/1985, de 17 de juliol, del Ministeri de Treball i Seguretat Social, que regula la relació laboral de caràcter especial de què treballen en Centres Especialitzats d'Ocupació (BOE Núm. 189, de 8 d'agost de 1985). Si no tenen l'esmentat Informe, s'haurà de presentar la sol·licitud realitzada a l'equip multiprofessional de valoració perquè es duga a terme la revisió periòdica abans mencionada així com Descripció i Anàlisi del Lloc de Treball.   
b) Per als treballadors que s'han de contractar després de la publicació de la present Ordre, i la contractació del qual siga de duració inferior a tres mesos, haurà d'aportar-se una previsió dels contractes de treball que es pretén formalitzar, en imprés normalitzat.  
B. Assistència tècnica   
a) Memòria del contingut de la prestació objecte de subvenció.  
b) Pressupost econòmic detallat corresponent de la prestació objecte de subvenció, d'acord amb el que establix l'article 6-2 apartat e) de la present Ordre.  
c) Memòria de l'entitat o el currículum vital de les persones que realitzen l'estudi-assessorament.   
d) Relació de servicis d'assistència tècnica per als quals se sol·licita ajuda, bé es tracte de nous servicis o de servicis sol·licitats basant-se en l'Ordre de 30 de desembre de 2008, de la Conselleria d'Economia, Hisenda i Ocupació, per la qual s'establixen les bases i es convoquen les ajudes als centres especials d'Ocupació per a l'exercici 2009, i que hagen sigut denegats per fora de termini o per falta d'esmena, i en este cas hauran de fer referència a l'expedient administratiu en què es troba la documentació exigida en l'apartat anterior.   
e) En el cas de les ajudes consistents en la diferència entre el gasto aprovat i les ajudes concedides en el present exercici basant-se en els requisits i convocatòria publicada per mitjà de l'Ordre de 30 de desembre de 2008, de la Conselleria d'Economia, Hisenda i Ocupació, per la qual s'establixen les bases i es convoquen les ajudes als centres especials d'Ocupació per a l'exercici 2009, es tindrà en compte la documentació aportada en l'expedient tramitat basant-se en la dita convocatòria  
f) En cas de gastos efectuats amb anterioritat a la publicació de la present Ordre, hauran d'aportar:  
1. Una relació classificada dels gastos de l'activitat, amb identificació del creditor i del document, el seu import, data d'emissió i, si és el cas, data de pagament.  
2. Les factures i els documents acreditatius del pagament dels servicis prestats justificats d'acord amb el que establix l'article 12 de la present ordre.  
3. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.  
4. Còpia dels estudis de viabilitat, organització, comercialització, diagnosi i altres de naturalesa anàloga, així com auditories i informes econòmics, en cas que l'ajuda vaja destinada a este tipus d'assistència tècnica  
2. Termini  
A. Les sol·licituds d'ajudes regulades en este capítol hauran de presentar-se en el termini de deu dies hàbils a comptar de l'endemà a la publicació de la present Ordre.  
B. En cas de contractacions de duració inferior a tres mesos previstes iniciar durant els mesos de novembre i desembre, haurà d'aportar-se la previsió en model normalitzat, en el termini de deu dies hàbils següents a la publicació de la present Ordre.  
C. Les sol·licituds d'ajuda salarial per a CEE per les ampliacions de plantilla de treballadors amb discapacitat efectuades en els mesos de novembre i desembre de 2009, hauran de presentar-se en els terminis establits en l'Ordre de convocatòria d'ajudes per a l'exercici 2010, havent de mantindre les dites contractacions fins a la data de finalització del termini de presentació de sol·licituds a càrrec de la dita Ordre.   
Article 22. Justificació i pagament  
1. L'ajuda salarial per al manteniment de llocs de treball en centres especials d'Ocupació es farà efectiva en els termes següents:  
a) Les ajudes es justificaran per mitjà de la presentació dels rebuts de salaris i document bancari de transferència que, d'acord amb el que establix l'article 12 de la present ordre, acredite el pagament d'estos, resultant obligatòria la presentació de la baixa en Seguretat Social, si és el cas, dels treballadors subvencionats.   
L'aportació de la documentació indicada juntament amb la relació mensual dels treballadors amb discapacitat d'alta, que es mecanitzarà en l'aplicació informàtica SIDEC, es realitzarà, en els terminis que es recullen a continuació,.  
Primer termini: en el termini de deu dies hàbils a comptar de l'endemà a la publicació de la present Ordre en el DOCV, i juntament amb la sol·licitud d'ajuda: nòmines i justificants de transferències bancàries de gener, febrer, març, abril, maig, juny, extra, juliol, agost, setembre i octubre i TC1 i TC2 d'agost .  
Segon termini. De l'1 al 15 de gener de l'any següent a la convocatòria: nòmines i justificants de transferències bancàries de novembre, desembre i extra.  
b) Les ajudes es lliuraran segons la documentació presentada en els terminis anteriors, i, si és el cas, es podrà acumular en un sol pagament la justificació d'un o dos terminis.   
Si per causes degudament motivades la presentació de la documentació justificativa es realitzara fora dels terminis assenyalats, es podrà detraure, si és el cas, de la subvenció a pagar, la quantia corresponent al nombre de dies que hagen originat el retard.  
2. Les ajudes corresponents a l'assistència tècnica, es justificaran per mitjà de la presentació de la documentació exigida en l'apartat f) del punt 1-B de l'article 21, sent el termini màxim per a la presentació de justificants l'1 de març del 2010, este inclusivament, en el cas de no haver sigut aportada amb anterioritat.   
L'ajuda d'assistència tècnica consistent en la diferència entre el gasto aprovat i l'ajuda concedida basant-se en l'Ordre de 30 de desembre de 2008, es lliurarà d'acord amb la justificació presentada en l'expedient tramitat basant-se en la dita convocatòria  
3. Correspon al director general d'Ocupació i Inserció Laboral per delegació del director general del SERVEF, el reconeixement de l'obligació i la proposta de pagament de la subvenció  
DSPOSICIONS ADDICIONALS  
Primera. Finançament  
Estes ajudes es finançaran a càrrec del programa 4, codi línia T2240000, per un import màxim de 2.683.482 €, fons procedents del Servici Públic d'Ocupació Estatal que, units al crèdit publicat en l'Orde de 27 de febrer de 2009, de la Conselleria d'Economia, Hisenda i Ocupació, per la qual es publiquen les línies pressupostàries i es determinen els crèdits màxims que han de finançar les ajudes i subvencions en matèria d'ocupació i formació gestionats pel SERVEF per a l'exercici 2009, suposa una dotació global per als programes ací regulats corresponent a l'exercici 2009 de 29.640.146 €.  
Segona. Compatibilitat amb el mercat comú  
Les ajudes regulades en la present ordre, són compatibles amb el mercat comú ja que no resulten d'aplicació el que preveu l'article 87, apartat 1 del Tractat constitutiu de la Comunitat Europea, per tractar-se d'ajudes acollides al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 28 de desembre de 2006.  
Tercera. Consideració de treballador amb discapacitat  
A l'efecte de la present ordre d'ajudes, tindran la consideració de treballadors amb discapacitat, els següents:  
a) Aquells que compten amb un grau de minusvalidesa reconegut igual o superior al 33%.  
b) En compliment de l'article 1.2 de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat, en relació amb el que disposa el Reial Decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, es consideraran afectats per una discapacitat igual o superior al 33% els pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i als pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
En este cas, i per a la determinació del tipus de discapacitat psíquica, es tindrà en compte la incapacitat permanent total en la qual el certificat de l'organisme competent per al reconeixement reculla la concurrència de paràlisi cerebral, persones amb malaltia mental o persones amb discapacitat intel·lectual.  
Quarta. Normativa aplicable  
La present ordre arreplega les bases establides pel Ministeri de Treball per a les ajudes la gestió i control de les quals han sigut transferides a la Generalitat Valenciana i contingudes en les disposicions següents:  
- Llei 13/82, de 7 d'abril, d'Integració Social de minusvàlids i legislació de desplegament i modificatiu.  
- L'Ordre de 16 d'octubre de 1998, del Ministeri de Treball i Assumptes Socials, que establix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'Ocupació i treball autònom.  
Així mateix, és de total aplicació la Llei 38/2003, General de Subvencions, tenint en compte les particularitats regulades en el Reial Decret 357/2006, de 24 de març, així com el Reglament de la Llei 38/2003, aprovat per Reial Decret 887/2006.  
DISPOSICIÓ FINAL  
Única  
S'autoritza el director general del SERVEF a dictar les disposicions i adoptar les mesures que considere oportunes per al desplegament i aplicació de la present ordre.  
Es delega en el director general del SERVEF la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala contenciosa administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció contenciosa administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua notificació, en els termes que preveu l'article 44 de la Llei 29/1998.  
València, 13 de novembre de 2009  
El vicepresident segon del Consell  
i conseller d'Economia, Hisenda i Ocupació,  
GERARDO CAMPS DEVESA